**TICHÉ MIESTO ČASŤ II – o filme**

Po smrteľných udalostiach doma musí rodina Abbottovcov (Emily Blunt, Millicent Simmonds, Noah Jupe) čeliť hrozbám vonkajšieho sveta, keď pokračuje v boji o prežitie v úplnom tichu. Sú prinútení vyraziť do neznáma, ale rýchlo si uvedomia, že tvory, ktoré lovia po zvuku, nie sú jediným nebezpečenstvom, ktoré na nich číha za piesočnou cestou. Paramount Pictures predstavuje v spolupráci Michaelom Bayom, Platinum Dunes Production / Sunday Night Production film Tiché miesto Časť II, ktoré režíroval, napísal a produkoval John Krasinski a účinkujú v ňom Emily Blunt, Cillian Murphy, Millicent Simmonds, Noah Jupe, Djimon Hounsou, a John Krasinski. Producentmi sú Michael Bay, Andrew Form, Brad Fuller a John Krasinski. Výkonnými producentmi sú Allyson Seeger, JoAnn Perritano, and Aaron Janus.

**FILM, KTORÝ DEFINUJE ŽÁNER, NEOČAKÁVANÁ NOVÁ KAPITOLA**

V roku 2018 film Johna Krasinskeho Tiché miesto premenil ticho na základné kamene strachu a zo žánru horor/thriller vytvoril modernú bájku o rodinnej láske, komunikácii a prežití. S mixom neutíchajúceho napätia a viacvrstvového rozprávania o úzko spätej rodine, ktorá sa bráni nesmierne deštruktívnej, na zvuk naladenej mimozemskej sile sa tento film stal obrovským hitom a kultúrnym fenoménom. Teraz prichádza skľučujúca druhá kapitola príbehu, ktorá nadväzuje priamo tam, kde rodina Abbottovcov a prvá kapitola skončila. Tiché miesto Časť II nám ukazuje aj nové miesta, kde sa udalosti odohrávajú, mimo krehkého útočišťa „piesočnej cesty“, ktorú Abbottovci vytvorili, aby prežili vo svete, kde čo i len jediný krok môže byť smrteľný – vo svete nekončiaceho nebezpečenstva. Už od úvodných minút filmu je rodina na úteku, bez akéhokoľvek pocitu bezpečnosti a hľadá úkryt v meste, ktoré zošalelo od strachu. V časoch, kedy sa empatia a vzťahy takmer vytratili zo sveta sa Abbottovci snažia nielen ochrániť jeden druhého pred hrozbou zvuku, ale aj nájsť nádej v desivom tichu navôkol. „Po neuveriteľnom prijatí prvého filmu sme všetci cítili, že nechceme urobiť pokračovanie len preto, aby sme dosiahli úspech pôvodného filmu,“ vysvetľuje producent Brad Fuller. „John má v sebe hlboko zakorenenú umeleckú integritu, takže sme vedeli, že nemôžeme urobiť ďalší film bez neho a vedeli sme, že by nešiel do toho, pokiaľ by ho ten materiál naozaj neoslovil. Jeho mozog je ako zvláštny zámok a keď to do seba zapadne, tak to naozaj zapadne a to sa aj stalo pri tomto nápade.“ Nápad, že rodina Abbottovcov by mohla pokračovať v ceste do rozľahlej oblasti mimo svojho domova prekvapil aj Krasinskeho. Nikdy mu nenapadlo, že by mal rozmýšľať nad pokračovaním, keď začal pracovať na Tichom mieste, netušil, že zanechá takú hlbokú stopu v kultúre. Tiež nie je fanúšikom vlažných pokračovaní. Keď Krasinski dostal nápad, o ktorom si myslel, že môže potlačiť rozprávanie dopredu – nápad verný postavám a koncepciám pôvodného filmu, ale plný nových tvorivých výziev – zapálil sa pre to rovnako ako prvýkrát.

„Pôvodne som vôbec nezamýšľal urobiť pokračovanie filmu,“ hovorí Krasinski. „Príbeh nebol vôbec navrhnutý tak, aby sa z neho stali pokračovania. Ale sila sveta, ktorý sme vytvorili sa stala lákadlom, aby sme sa doňho ponorili hlbšie a zistili, kam zavedie Abbottovcov ako rodinu.“ Najdôležitejším pre Krasinskeho bolo to, že ak by rozvetvil príbeh, Tiché miesto Časť II muselo byť, tak ako jeho predchodca, viac ako len zážitok pre zmysly. Muselo tiež tlačiť rodinnú cestu plnú emócií vpred – tentoraz voči nezávislosti a komunite. „Po úspechu Tichého miesta som vedel, že bude záujem o ďalší film, ale nechcel som byť súčasťou niečoho, čo by malo nesprávne úmysly alebo by nebolo prirodzené. Takže by mi nevadilo, keby sa toho ujal iný scenárista a režisér. A predsa som mal počiatky nápadu už v hlave,“ spomína Krasinski. „Ten nápad bol o rozšírení metafory rodičovstva, kam sa až s tým dá zájsť, objavovanie prirodzenej evolúcie, ktorá nastáva, keď vaše deti opustia bezpečnosť domova a vyrazia do sveta.“ „Prvý film bol veľmi intímny príbeh o rodine žijúcej na farme v tomto svete. Vidíte, že sú tam tie tvory, ale naozaj neviete, čo sa deje po svete. To sme chceli trochu rozvinúť,“ dodáva producent Andrew Form. Tak ako pôvodne, aj teraz sa Krasinski nechal viesť svojim smädom po objavovaní neznámeho. To znamenalo predstaviť si všetko, čo môže ležať mimo ulity ticha, ktorú Abbottovci dokázali pre svoju rodinu vytvoriť. Kam by išli a čo by našli tam vonku a aj v sebe, ak by nemali inú možnosť, ako sa vydať ďalej za piesočnú cestu? Krasinski sa rozhodol, že začne druhú kapitolu doslova pár sekúnd po tom, kde sa skončil prvý film, imitujúc klasickú štruktúru seriálového záveru plného napätia bez definitívneho konca. Takmer okamžite sú Abbottovci, stále otrasení zo straty otca a manžela Leeho, prinútení urobiť nemysliteľné: vydať sa na cestu. Stále čelia tej nervy drásajúcej potrebe ostať úplne ticho alebo zomrieť, ale je tu aj príval trýznivých a nepredvídateľných nových nebezpečenstiev, ktoré preskúšajú každého člena rodiny a ich putá. „Časť, ktorá ma dostala bolo to, že John chcel pokračovať v príbehu doslova päť sekúnd po tom, čo Evelyn nabila brokovnicu v pivnici,“ hovorí producent Andrew Form. „Mal som pocit, že je to neuveriteľný spôsob, ako pokračovať v príbehu. Máte tu mamu, malé bábätko a dve deti – a po prvýkrát musia opustiť tento chránený svet, ktorý vytvoril Lee, aby bola jeho rodina v bezpečí.“ „Je toho toľko veľa, čo môžu zažiť mimo farmu,“ poznamenáva Krasinski. „Ale aj keď poriadne rozširujeme svet a rozsah príbehu, intimita pochádza z toho, že pravidlá sa nezmenili. Bolo to naozaj tvorivo vzrušujúce, mať možnosť vytvoriť oveľa väčšie kulisy, ktoré sú stále verné príbehu a vnútorným zážitkom rodiny Abbottovcov.“ Nechať Abbottovcov voľne napospas v zemi, kde vládne chaos, znamenalo dať ruky preč od toho, čo bolo už aj tak zradnou situáciou. Ale zato by to odhalilo krásu, ktorá je v jadre rodiny: ich húževnatosť dokonca aj tvárou v tvár najväčším pochybnostiam.

„Ak nemáte bezpečnostné opatrenia v podobe piesočnej cesty a svetiel, všetko je o to nepredvídateľnejšie,“ opisuje Krasinski. „Každý krok, ktorý urobíte, je neistý. Hrôza môže prísť zovšadiaľ. Ak neviete, ako prežijete ďalšou chvíľu, je pravdepodobné, že urobíte chybu. A keď ju urobíte, naše známe tvory sú okolo častejšie, ako ste si mysleli.“

**NOVÉ POSTAVY**

Keď Abbottovci hľadajú akékoľvek fungujúce útočisko pred zvukmi, ktoré priťahujú všadeprítomné tvory, narazia na starého známeho, ktorý sa zmenil na odhodlaného samotára a kvôli jeho minulosti je pre nich ťažké veriť jeho zámerom. Je to Emmett, ktorého hrá Cillian Murphy. Tento írsky herec je známy pamätnými rolami vo filmoch O 28 dní..., Dvíha sa vietor, Temný rytier, Počiatok a v seriáli Gangy z Birminghamu. „Emmett je jednou z mojich obľúbených postáv,“ spomína Krasinski. „Fascinujúce na ňom je to, že sa nachádza v bode, kedy necíti potrebu byť súčasťou akejkoľvek komunity, takže keď stretne Abbottovcov, je to pre neho skutočná dilema, lebo táto rodina je niečo, čoho by každý chcel byť súčasťou alebo aspoň im pomôcť akokoľvek sa dá. Dať divákom prístup do takého komplexného a vnútorného boja môže byť pre herca veľmi náročné - ale Cillian Murphy je bezpochyby jedným z najlepších hercov, s ktorými som pracoval, takže sme mali veľké šťastie, že sme ho mali. Prináša niečo opačné ako Lee, zobrazenie niekoho, kto nebol obklopený láskou a prežil iným spôsobom. V Emmettovi je istá temnota a prináša pocit strachu, ktorý ho robí príťažlivým, ale zároveň aj veľmi nepredvídateľným.“ Pre Murphyho bola ponuka hrať túto postavu niečo ako osud – obzvlášť preto, lebo sa chcel ozvať Krasinskemu, ale neodhodlal sa. Murphy spomína: „Keď som videl Tiché miesto, bol som z neho úplne hotový a pomyslel som si, že musím napísať Johnovi a povedať mu, ako veľmi sa mi ten film páčil. Napísal som mu veľmi horlivý email, ale nakoniec som zbabelo vycúval a neposlal ho. Asi o rok neskôr mi z ničoho nič zavolal a povedal, že robia druhý film a či by som mal záujem. Bolo to ako skutočná božia prozreteľnosť.“ Murphy tiež vidí Emmetta ako muža, ktorý sa, na rozdiel od Leeho, uzavrie do seba pred všetkým ostatným. „Emmett sa úplne ponoril do svojho smútku,“ opisuje Murphy. „Kým Abbottovci sa snažia nájsť riešenia a využiť ich ako najlepšie sa dá, on si ledva vystačí sám. Až keď stretne Abbottovcov v oceliarni preberie sa zo svojej izolácie a uvedomí si, že sa musí rozhodnúť o budúcnosti.“ Ku kastingu sa tiež prvýkrát pripojil herec Djimon Hounsou, ktorý bol už dvakrát nominovaný na Oscara. „Odjakživa som fanúšikom Djimona, už od filmov Gladiátor a Amistad,“ hovorí Krasinski. „Ale film, ktorý ma dostal a kvôli ktorému som ho aj obsadil bol In America. Na Djimonovi je niečo, čo je prirodzene emocionálne. Keď si pozriete jeho výkony tak máte malú hrču v hrdle.“ Po prvom pozretí si Hounsou zamiloval Tiché miesto a bol nadšený, že môže vytvoriť novú postavu v ďalšej kapitole a spolupracovať s Johnom. „Je úžasné pracovať s režisérom, ktorý je naozajstným hereckým režisérom,“ hovorí. „Johnov prístup je naozaj o tom, čo herci potrebujú. Jeho štýl práce s hercami je otvorený a organický a ak niečo naozaj charakterizuje tento príbeh a všetko o ňom, je to pocit, že je všetko veľmi organické.“

**O ÚČINKUJÚCICH**

Schopnosť premeny a všestranné výkony robia z herečky EMILY BLUNT, ocenenej Zlatým glóbusom a cenou SAG Award jednu z najžiadanejších herečiek súčasnosti. V roku 2018 Blunt preukázala svoju neuveriteľnú všestrannosť tým, že účinkovala v modernom horore/thrilleri Tiché miesto, ako aj vo filme Návrat Mary Poppins, pokračovaní klasiky z roku 1964 s názvom Mary Poppins. Blunt získala cenu SAG Award za jej výkon vo filme Tiché miesto, kde účinkovala s Johnom Krasinskim, ktorý napísal aj režíroval tento film. Kritikmi oceňovaný a na Oscara nominovaný film mal premiéru v apríli 2018, hneď zarobil 50 miliónov dolárov, zavŕšil celosvetové tržby sumou 341 miliónov dolárov a vyhral a bol nominovaný na mnoho prestížnych cien vrátane ceny Critics Choice Award za najlepší sci-fi/horor film. Ďalšie pokračovanie filmu, v ktorom bude Blunt takisto účinkovať, bude mať premiéru 20. marca 2020. Blunt navyše získala minulý rok nominácie na Zlatý glóbus, SAG Award a Critics Choice Award za jej výkon vo filme Návrat Mary Poppins. Na Oscara nominovaný film, v ktorom účinkuje Blunt spolu s hviezdnym obsadením vrátane Meryl Streep, Colina Firtha, Dicka Van Dykea and LinManuela Mirandu režíroval Rob Marshall a Disney ho vydalo v decembri 2018. Najbližším filmom Blunt je Expedícia: Džungľa od Disneyho, v ktorom hrá spolu s Dwaynom Johnsonom. Film, ktorý je založený na klasickej atrakcii zábavného parku režíroval Jaume Collet-Serra a bude mať premiéru v kinách 24. júla 2020. Blunt nedávno skončila natáčanie lyrickej romance od Johna Patricka Shanleyho s názvom Wild Mountain Thyme, v ktorom účinkuje spolu s Jamiem Dornanom. V roku 2016 získala uznanie kritikov za jej stvárnenie Rachel Watson, alkoholičky, ktorá sa ocitne uprostred prípadu záhadnej vraždy, vo filmovej adaptácii bestselleru od Pauly Hawkins s názvom Dievča vo vlaku. Jej výkon jej vyniesol nomináciu na SAG Award a Baftu. Blunt tiež nadchla kritikov ako agentka FBI Kate Macer vo filme Dennisa Villeneuva Sicario, ktorý zobrazuje stupňujúcu sa vojnu proti drogám, ktorý mal premiéru na filmovom festivale v Cannes a bol nadšene prijatý. Predtým získala nomináciu na Zlatý glóbus a chválu kritikov ako „pekárova žena“ vo filmovej adaptácii muzikálu Príbehy z lesov od Disneyho v réžii Roba Marshalla, ktorý mal premiéru v decembri 2014. Ďalšie dôležité filmy sú: Na hrane zajtrajška, Lososy v Jemene, Looper, Sestra tvojej sestry, Správcovia osudu, Vlkolak, Mladá Viktória, za ktorý získala nomináciu na Zlatý glóbus a Baftu, Súkromná vojna pána Wilsona, Jarné upratovanie s.r.o., Diabol nosí Pradu, za ktorý získala nomináciu na Zlatý glóbus a Baftu a Moje leto lásky. Blunt začala svoju kariéru na festivale Chichester v roku 2002, kde hrala Júliu v divadelnje hre Rómeo a Júlia. Jej debut na londýnskych doskách bol v produkcii “The Royal Family,” kde hrala s Judy Dench. Okrem získania Zlatého glóbusu za televízny film BBC Gideon’s Daughter bola Blunt nominovaná na ďalšie tri Zlaté glóbusy, dve Bafty a dve ceny British Independent Film Awards.

**O TVORCOCH**

JOHN KRASINSKI (režisér/scenárista/herec) si urobil meno ako jeden z najobľúbenejších hercov, scenáristov a režisérov, ktorý oslovil divákov na malom a veľkom plátne. Krasinki je spoluautorom, režisérom a hercom vo filme Tiché miesto, ktorý bol nominovaný na Oscara za najlepší strih zvuku, bol nominovaný na najlepšieho producenta na PGA Awards a bol označený Americkým filmovým inštitútom ako jeden z 10 najlepších filmov roku. Film bol vybraný organizáciou National Board of Review ako jeden z najlepších filmov roku 2018, vyhral cenu Critics’ Choice Awards ako najlepší sci-fi/horor film a Krasinski bol nominovaný na WGA Award za najlepší pôvodný scenár. Jeho spoluúčinkujúca Emily Blunt získala SAG Award za najlepšiu herečku vo vedľajšej úlohe. Krasinski práve pracuje na post-produkcii filmu Tiché miesto Časť II, ktorý napísal a režíroval a do kín sa dostane 20. marca 2020. Na malej obrazovke ste ho nedávno mohli vidieť v druhej sérii seriálu Tom Clancy’s Jack Ryan od Amazonu, inšpirovaného spisovateľovou pôsobivou sériou. Krasinski produkuje rôzne projekty cez svoju producentskú spoločnosť Sunday Night, ktorú založil s Allyson Seeger. Práve pracujú na výrobe biografie Not Fade Away: A Memoir of Senses Lost and Found, ktorú budú produkovať spolu s Davidom O’Russellom and Matthewom Budmanom. Krasinski je tiež výkonným producentom relácie Lip Sync Battle na Spike TV spolu s Jimmym Fallonom a Stephenom Merchantom, ktorá je založená na populárnom segmente v talkšou Late Night with Jimmy Fallon, ktorý vytvoril s Merchantom a Fallonom v roku 2013. Nedávno oznámili, že Krasinski a Seeger podpísali televíznu zmluvu s Amazon studios spolu s výkonnou členkou Sunday Night Alexou Ginsburg. Súčasťou trojročnej zmluvy je, že Krasinki, Seeger a Ginsburg budú spolupracovať so štúdiom na výrobe televíznych seriálov pre streamingovú platformu Amazonu. Krasinski režíroval a účinkoval vo filme Hollardovci spolu s Annou Kendrick, Richardom Jenkinsom, Margo Martindale a Sharltom Copleyom, ktorý mal premiéru a zožal úspech na festivale Sundance a vydalo ho štúdio Sony Pictures Classics. Táto komédia/dráma sleduje príbeh muža, ktorý sa vrátil do svojho rodného mestečka po tom, čo zistil, že jeho matka ochorela. Krasinski tiež účinkoval ako NAVY Seal v Michaelovom Bayovom thrilleri 13 hodín: Tajní vojaci z Bengházi. Predovšetkým ale účinkoval v deviatich sériách seriálu „The Office“ od NBC, ktorý vyhral cenu Emmy a stal sa obrovským hitom, kde stvárnil milého pohodového chalana Jima Halperta. Jeho predchádzajúce účinkovania zahŕňajú filmy Zasľúbená krajina od režiséra Gusa Van Santa, ktorý napísal s Mattom Damonom; Príšerky: Univerzita od Pixaru, kde prepožičal svoj hlas; animovaný film The Wind Rises od legendárneho japonského filmára Hiyaoa Miyazakiho; film Camerona Crowa Aloha; rodinný film Veľký zázrak; Tvoj snúbenec, môj milenec; Nejako sa to komplikuje; film Sama Mendesa Všade dobre, prečo byť doma?; animované hity Monštrá vs. Vorelci a Shrek Tretí; film Georga Clooneyho Leatherheads; film Svadba a iné pohromy; For your consideration a film Billa Condona Kinsey. Krasinski predtým ešte adaptoval a režíroval knihu Davida Fostera Wallacea s názvom Brief Interviews with Hideous Men. Tento nezávislo financovaný film mal premiéru na festivale Sundance v roku 2009 a neskôr toho roku ho vydalo štúdio IFC. Vyhral cenu Theatre World Award za jeho divadelný debut v hre „Dry Powder“, v ktorej účinkoval spolu s Claire Danes a Hankom Azariom v divadle Public Theater in New York.

PÄŤ VECÍ, KTORÉ BY STE MALI VEDIEŤ

ZJEDNOTENÁ RODINA: Po obrovskom úspechu prvého filmu, Tiché miesto Časť II opäť spája filmársky vzťah, ktorý ho stvoril. Krasinski opäť ako scenárista a režisér spolu s jeho skutočnou manželkou Emily Blunt. Napriek tomu, že prvý film skončil v napätí bez definitívneho záveru, nikdy neplánovali pokračovanie, ale myšlienka, ako ľudia prežili a ako by mohol svet pokračovať bolo to, čo Krasinski nemohol dostať z hlavy. „V prvom filme som nikdy nechcel ísť mimo farmu, ale vždy som na to myslel. A potom, keď som videl naň reakcie a že si ľudia kládli rovnaké otázky, to bolo pre mňa inšpiráciou. Bolo to niečo, čo som cítil, že naozaj chcem preskúmať,“ hovorí Krasinski. To mu vnuklo nápad, aby vytvoril a rozšíril svet v TICHOM MIESTE ČASTI II.

DEŇ 1: V prvom filme uvideli diváci rodinu Abbottovcov v „dni 89“ po mimozemskej invázii, ktorú nikdy nevideli na plátne. TICHÉ MIESTO ČASŤ II začína obrovskou retrospektívou na hrôzostrašné krviprelievanie „dňa 1“ a diváci konečne dostanú odpovede na svoje otázky. Kým TICHÉ MIESTO zanechalo divákov v napätí kladúc si mnoho otázok, druhá časť poskytuje kontext a ukazuje letmý pohľad na svet pred tichom a cestu po hrôzostrašnom konci v prvom filme.

DEŇ 474: TICHÉ MIESTO obsahovalo plno ikonickej symboliky, neústupčivého napätia, a nejasný záver s nabitou brokovnicou, ktorý nechal divákov prahnúť po ďalšom filme. „Prvý film bol jednoznačne metaforou rodičovstva,“ hovorí Krasinski. Kým TICHÉ MIESTO bolo vlastne o tom, čo všetko urobí rodič pre svoje dieťa, druhá časť je o deťoch samotných. „Milujem ten nápad,“ hovorí Krasinski, „že to dievča má odpoveď a nemôže so sebou žiť, keď vie, že ochraňuje iba malú skupinu ľudí [jej rodinu], keď by mohla ochrániť celý svet.“ TICHÉ MIESTO ČASŤ II sa zameriava hlavne na rodinu, ktorá sa vyrovnáva so smútkom a bolesťou a zároveň hľadá spôsob, ako prežiť.

ZA CESTOU: Kým prvý film sa skoro celý odohrával na jednom mieste, TICHÉ MIESTO ČASŤ II odhaľuje novú cestu. Pátranie rodiny po ďalších preživších ich privedie na nebezpečnú cestu. S novorodeniatkom v debničke s ubúdajúcou zásobou kyslíku si rodina razí cestu cez nové a nebezpečné miesta. „Ak bol prvý film intímny, skoro ako po domácky vyrobený western, toto je skôr cestovný western,“ hovorí Krasinski, ktorý uvádza neľútostnú krajinu vo filmoch Táto krajina nie je pre starých, Skutočná guráž a Čierna krv ako inšpiráciu. „Vyzerá to byť veľkolepejšie.“

HROZBA SA VYVINULA: Nebol to horor, čo priťahovalo Krasinskeho do sveta TICHÉHO MIESTA; skôr to boli pocity, ktoré ten koncept v ňom vyvolal. TICHÉ MIESTO ČASŤ II je rovnaké a predstavuje nové záhadné postavy, ktoré stvárňujú Cillian Murphy a Djimon Hounsou, ktoré možno ponúkajú útočisko alebo sú hrozbou. „Čo [Murphyho a Hounsouova postava] predstavujú najviac je to, že tam vonku sú ďalší ľudia,“ hovorí Krasinski. „Ako prežili a ako naďalej prežívajú sa stáva hlavnou otázkou a príbehom druhej časti.“